CELEX: 
Language: el
Date: 2021-05-21 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τον καθορισμό των λεπτομερών ρυθμίσεων δυνάμει της οδηγίας (ΕΕ) 2021/555 του Ευρωπαϊκού Κοινοβουλίου και του Συμβουλίου για τη συστηματική ανταλλαγή, με ηλεκτρονικά μέσα, πληροφοριών σχετικά με την άρνηση χορήγησης αδειών για την απόκτηση ή την κατοχή ορισμένων πυροβόλων όπλων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η οδηγία 91/477/ΕΟΚ του Συμβουλίου σχετικά με τον έλεγχο της απόκτησης και της κατοχής όπλων
                  1
                αναθεωρήθηκε
                  2
                τον Μάιο του 2017. Μεταξύ άλλων, σκοπός της αναθεώρησης ήταν να καταστεί δυσκολότερη η νόμιμη απόκτηση ορισμένων τύπων πυροβόλων όπλων, να βελτιωθεί η ιχνηλασιμότητα και να ενισχυθεί η συνεργασία των κρατών μελών. Η οδηγία (ΕΕ) 2021/555
                  3
                (στο εξής: οδηγία για τα πυροβόλα όπλα) κωδικοποιεί την οδηγία 91/477/ΕΟΚ και τις μεταγενέστερες τροποποιήσεις της. Ως εκ τούτου, οι σχετικές αναφορές στο κείμενο αναφέρονται στο κείμενο της οδηγίας (ΕΕ) 2021/555.
            
            
               Μια πτυχή της αναθεώρησης ήταν η βελτίωση της ανταλλαγής πληροφοριών σχετικά με τα πυροβόλα όπλα μεταξύ των κρατών μελών. Η βελτίωση αυτή θα επιτυγχανόταν με δύο τρόπους. 
            
            
               Πρώτον, σκοπός της οδηγίας για τα πυροβόλα όπλα είναι να βελτιωθεί η διοικητική ανταλλαγή πληροφοριών μεταξύ των αρχών των κρατών μελών σχετικά με τις μεταφορές πυροβόλων όπλων εντός της Ένωσης (άρθρο 16), καθιστώντας την εν λόγω ανταλλαγή πληροφοριών πιο συστηματική και διεξαγόμενη με ηλεκτρονικά μέσα (άρθρο 18). 
            
            
               Δεύτερον, το άρθρο 18 παράγραφος 4 της οδηγίας για τα πυροβόλα όπλα απαιτεί από τις αρμόδιες αρχές των κρατών μελών να ανταλλάσσουν πληροφορίες με ηλεκτρονικά μέσα σχετικά με την άρνηση χορήγησης αδειών, όπως προβλέπεται στα άρθρα 9 και 10 της εν λόγω οδηγίας (δηλαδή, αδειών για την απόκτηση ή την κατοχή πυροβόλων όπλων που κατατάσσονται στην κατηγορία Α ή Β), για λόγους ασφαλείας ή που συνδέονται με την αξιοπιστία του συγκεκριμένου προσώπου. Επί του παρόντος, η εν λόγω διοικητική ανταλλαγή πληροφοριών δεν πραγματοποιείται συστηματικά από τα κράτη μέλη.
            
            
               Στο πλαίσιο αυτό, το άρθρο 18 παράγραφος 5 της οδηγίας για τα πυροβόλα όπλα αναθέτει στην Επιτροπή τη δημιουργία συστήματος για την ηλεκτρονική ανταλλαγή πληροφοριών. Επιπλέον, παρέχει στην Επιτροπή την εξουσία να εκδίδει κατ’ εξουσιοδότηση πράξεις σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης με σκοπό τη συμπλήρωση της οδηγίας (ΕΕ) 2021/555 με τις σχετικές διατάξεις που καθορίζουν τις λεπτομερείς ρυθμίσεις για τη συστηματική ανταλλαγή πληροφοριών με ηλεκτρονικά μέσα. 
            
            
               Έπειτα από συζητήσεις με τα κράτη μέλη, η Επιτροπή αποφάσισε να δημιουργήσει ηλεκτρονικό σύστημα για την ανταλλαγή πληροφοριών σχετικά με την άρνηση χορήγησης αδειών για την απόκτηση ή την κατοχή πυροβόλων όπλων που κατατάσσονται στην κατηγορία Α ή Β, για λόγους ασφαλείας ή που συνδέονται με την αξιοπιστία του συγκεκριμένου προσώπου, προβλέποντας τη χρήση του συστήματος πληροφόρησης για την εσωτερική αγορά, που συστάθηκε με τον κανονισμό (ΕΕ) αριθ. 1024/2012 του Ευρωπαϊκού Κοινοβουλίου και του Συμβουλίου σχετικά με τη διοικητική συνεργασία μέσω του Συστήματος Πληροφόρησης για την Εσωτερική Αγορά
                  4
               , ειδικά προσαρμοσμένου για τις εν λόγω αρνήσεις. Κατά συνέπεια, εκτός από τις λεπτομερείς ρυθμίσεις για την ηλεκτρονική ανταλλαγή πληροφοριών που προβλέπονται στην παρούσα κατ’ εξουσιοδότηση πράξη, η εκτελεστική απόφαση C(2021) 3401 της Επιτροπής
                  5
                υποβάλλει σε πιλοτικό έργο, βάσει του άρθρου 4 του κανονισμού (ΕΕ) αριθ. 1024/2012, τις διατάξεις διοικητικής συνεργασίας που ορίζονται στο άρθρο 18 της οδηγίας για τα πυροβόλα όπλα, όσον αφορά τις αρνήσεις χορήγησης αδειών για πυροβόλα όπλα. 
            
            
               Στο πλαίσιο της συζήτησης σχετικά με τα μέτρα που πρέπει να ληφθούν σύμφωνα με το άρθρο 18 παράγραφος 5 της οδηγίας για τα πυροβόλα όπλα, τα κράτη μέλη, στο πλαίσιο ομάδας εμπειρογνωμόνων για την ανταλλαγή πληροφοριών, συμφώνησαν επίσης να εκδοθούν δύο κατ’ εξουσιοδότηση πράξεις που θα καλύπτουν τα δύο είδη ηλεκτρονικών ανταλλαγών πληροφοριών που προβλέπονται στην οδηγία για τα πυροβόλα όπλα. Κατά συνέπεια, ενώ η παρούσα κατ’ εξουσιοδότηση πράξη επικεντρώνεται ειδικά στη θέσπιση λεπτομερών ρυθμίσεων για τη συστηματική ανταλλαγή, με ηλεκτρονικά μέσα, πληροφοριών σχετικά με την άρνηση χορήγησης αδειών για πυροβόλα όπλα για λόγους ασφαλείας ή που συνδέονται με την αξιοπιστία του συγκεκριμένου προσώπου, η δημιουργία ηλεκτρονικού συστήματος ανταλλαγής πληροφοριών σχετικά με τη μεταφορά πυροβόλων όπλων αποτελεί αντικείμενο άλλης κατ’ εξουσιοδότηση πράξης, δηλαδή του κατ’ εξουσιοδότηση κανονισμού (ΕΕ) 2019/686 της Επιτροπής, της 16ης Ιανουαρίου 2019, για τον καθορισμό των λεπτομερών ρυθμίσεων δυνάμει της οδηγίας (ΕΕ) 2021/555 για τη συστηματική ανταλλαγή, με ηλεκτρονικά μέσα, πληροφοριών σχετικά με τη μεταφορά πυροβόλων όπλων εντός της Ένωσης
                  6
               . 
            
            
               Η απόφαση για την έκδοση δύο κατ’ εξουσιοδότηση πράξεων βασίστηκε σε διάφορους λόγους. Πρώτον, τα δύο είδη ανταλλαγής πληροφοριών είναι δυνατόν να πραγματοποιούνται μεταξύ διαφορετικών φορέων στα κράτη μέλη. Όσον αφορά τη μεταφορά πυροβόλων όπλων μεταξύ των κρατών μελών, οι τελωνειακές αρχές στα κράτη μέλη είναι συνήθως οι αρμόδιες αρχές για τη συγκεκριμένη ανταλλαγή πληροφοριών. Όσον αφορά την άρνηση χορήγησης αδειών για πυροβόλα όπλα, οι σχετικές πληροφορίες, ανάλογα με τη διοικητική δομή των κρατών μελών, είναι πιθανότερο να παρέχονται από άλλες αρχές. 
            
            
               Δεύτερον, η δημιουργία συστήματος για την ηλεκτρονική ανταλλαγή πληροφοριών σχετικά με την άρνηση χορήγησης αδειών απαιτούσε πιο ενδελεχή ανάλυση, ιδίως ως προς τις απαιτήσεις προστασίας των δεδομένων.
                     
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή πραγματοποίησε τις κατάλληλες διαβουλεύσεις κατά τις προπαρασκευαστικές εργασίες της. Τον Ιούνιο του 2017 συγκροτήθηκε ομάδα εργασίας εμπειρογνωμόνων για την ανταλλαγή πληροφοριών, η οποία συνεδρίαζε τακτικά, κατά τη διάρκεια περιόδου 21 μηνών, για να συζητήσει τις ρυθμίσεις μιας τέτοιας ηλεκτρονικής ανταλλαγής. 
            
            
               Πραγματοποιήθηκαν επίσης διαβουλεύσεις με τον Ευρωπαίο Επόπτη Προστασίας Δεδομένων, για να εξασφαλιστεί ότι αυτή η ανταλλαγή πληροφοριών μεταξύ κρατών μελών συνάδει με τους κανόνες για την προστασία των δεδομένων που ορίζονται στον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου
                  7
               . 
            
            
               Κατά την περίοδο διαβούλευσης σχετικά με τη διαδικτυακή πύλη για τη βελτίωση της νομοθεσίας, δεν υποβλήθηκε κανένα σχόλιο σχετικά με το σχέδιο κειμένου.
            
            
               Λίγο πριν από την έκδοση της παρούσας κατ’ εξουσιοδότηση πράξης και μετά την περίοδο διαβούλευσης, αρκετά κράτη μέλη εξέφρασαν εγγράφως ανησυχίες σχετικά με ορισμένες διατάξεις, κυρίως επειδή θεωρούν ότι επιφέρουν υπερβολικό διοικητικό φόρτο και ότι υπάρχει έλλειψη σαφήνειας ως προς το πεδίο εφαρμογής. Στη συνέχεια, η Επιτροπή προέβη σε ορισμένες πρόσθετες αλλαγές προκειμένου να ληφθούν υπόψη οι ανησυχίες, χωρίς να επηρεαστεί η ουσία του κειμένου. Ζητήθηκε η γνώμη των κρατών μελών μέσω γραπτής διαδικασίας για τη νέα αυτή έκδοση, και η μεγάλη πλειονότητα των κρατών μελών εξέφρασε την υποστήριξή της.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση πράξη περιγράφει τις ρυθμίσεις βάσει των οποίων πρέπει να πραγματοποιείται, με το ηλεκτρονικό σύστημα, η ανταλλαγή πληροφοριών μεταξύ των κρατών μελών σχετικά με την άρνηση χορήγησης αδειών απόκτησης ή κατοχής πυροβόλων όπλων, όπως προβλέπεται στα άρθρα 9 και 10 της οδηγίας για τα πυροβόλα όπλα, για λόγους ασφαλείας ή που συνδέονται με την αξιοπιστία του συγκεκριμένου προσώπου. Επιπλέον, η κατ’ εξουσιοδότηση πράξη ορίζει ότι το εν λόγω ηλεκτρονικό σύστημα θα είναι το Σύστημα Πληροφόρησης για την Εσωτερική Αγορά, όπως ορίζεται στο άρθρο 2 της κατ’ εξουσιοδότηση πράξης.
            
            
               Όσον αφορά το πεδίο εφαρμογής του κανονισμού, οι εξουσίες της Επιτροπής περιορίζονται από την έκταση της εξουσιοδότησης. Στον παρόντα κανονισμό η Επιτροπή δεν μπορεί να προβλέψει νομικά δεσμευτικό ορισμό της έννοιας «λόγοι ασφαλείας ή που συνδέονται με την αξιοπιστία του συγκεκριμένου προσώπου», η οποία χρησιμοποιείται — αλλά δεν ορίζεται — στο άρθρο 18 παράγραφος 4 της οδηγίας για τα πυροβόλα όπλα. Ωστόσο, κατά την εξέταση της έννοιας αυτής, τα κράτη μέλη θα πρέπει να λαμβάνουν υπόψη τους στόχους της οδηγίας και ιδίως του άρθρου 6 παράγραφος 1 στοιχείο β). Η τελευταία διάταξη εξαρτά την απόκτηση και κατοχή πυροβόλων όπλων «μόνο σε πρόσωπα που έχουν βάσιμο λόγο και τα οποία [...] δεν είναι πιθανό να αποτελέσουν κίνδυνο για τον εαυτό τους ή τους άλλους, τη δημόσια τάξη ή τη δημόσια ασφάλεια» (μεταξύ άλλων, επειδή έχουν καταδικαστεί για εκ προθέσεως έγκλημα βίας).
            
         
         
            
               Οι εκπρόσωποι των κρατών μελών στην ομάδα εμπειρογνωμόνων για την ανταλλαγή πληροφοριών εξέφρασαν την προτίμησή τους για ένα αποθετήριο στο Σύστημα Πληροφόρησης για την Εσωτερική Αγορά, όπου θα καταχωρίζονται από τις αρμόδιες αρχές του οικείου κράτους μέλους οι πληροφορίες για μια συγκεκριμένη άρνηση, οι οποίες θα είναι προσβάσιμες στις αρμόδιες αρχές των άλλων κρατών μελών που έχουν πρόσβαση στο αποθετήριο. Η ομάδα εργασίας των εμπειρογνωμόνων θεώρησε ότι μια τέτοια προσέγγιση θα εξασφαλίζει τη συστηματική και αξιόπιστη ανταλλαγή πληροφοριών, διατηρώντας παράλληλα στο ελάχιστο τον διοικητικό φόρτο για τα κράτη μέλη. 
            
            
               Το άρθρο 3 της κατ’ εξουσιοδότηση πράξης περιγράφει λεπτομερώς τις πληροφορίες που πρέπει να εισάγονται στο Σύστημα Πληροφόρησης για την Εσωτερική Αγορά, ώστε να μπορεί μια αρχή κράτους μέλους να αναζητά συγκεκριμένο άτομο για το οποίο μπορεί να υπήρξε άρνηση χορήγησης άδειας για πυροβόλο όπλο σε άλλο κράτος μέλος, όπως προβλέπεται στα άρθρα 9 και 10 της οδηγίας για τα πυροβόλα όπλα, για λόγους ασφαλείας ή αξιοπιστίας. Είναι σκόπιμο να σημειωθεί ότι τα κράτη μέλη δεν θα εισάγουν στο Σύστημα Πληροφόρησης για την Εσωτερική Αγορά πληροφορίες σχετικά με τους λόγους της άρνησης χορήγησης άδειας σε φυσικό πρόσωπο. Ειδικότερα, δεν θα εισάγονται στο Σύστημα Πληροφόρησης για την Εσωτερική Αγορά πληροφορίες για το ποινικό μητρώο ή για την ιατρική ή ψυχολογική κατάσταση ενός προσώπου. Όταν μια αρχή σε ένα κράτος μέλος χρειάζεται περαιτέρω πληροφορίες σχετικά με τους λόγους της άρνησης, η εν λόγω αρχή μπορεί να επικοινωνήσει με την οικεία αρμόδια αρχή του άλλου κράτους μέλους εκτός του Συστήματος Πληροφόρησης για την Εσωτερική Αγορά, χρησιμοποιώντας τα κατάλληλα μέσα επικοινωνίας και σύμφωνα με τη σχετική νομοθεσία για την προστασία των δεδομένων.
            
            
               Το άρθρο 4 της κατ’ εξουσιοδότηση πράξης θεσπίζει ορισμένες υποχρεώσεις που αφορούν την υποχρέωση διαγραφής, επικαιροποίησης και επανεξέτασης των πληροφοριών σχετικά με την εγκυρότητα της απόφασης άρνησης, κατά περίπτωση. Προβλέπει ότι εάν μια απόφαση άρνησης ακυρωθεί ή άλλως κριθεί ανίσχυρη, οι σχετικές με αυτήν πληροφορίες που έχουν καταχωριστεί στο Σύστημα Πληροφόρησης για την Εσωτερική Αγορά πρέπει να διαγραφούν εντός 30 ημερολογιακών ημερών. Το άρθρο 4 αφορά επίσης και άλλες περιστάσεις, στις οποίες οι πληροφορίες σχετικά με απόφαση άρνησης που έχουν καταχωριστεί στο Σύστημα Πληροφόρησης για την Εσωτερική Αγορά παύουν να είναι ακριβείς και πλήρεις για οποιονδήποτε λόγο (για παράδειγμα, ως αποτέλεσμα μεταγενέστερης ανάκλησης ή τροποποίησης της απόφασης). Στις περιπτώσεις αυτές, απαιτεί από την αρμόδια αρχή να επικαιροποιεί τις πληροφορίες σχετικά με την εν λόγω απόφαση άρνησης στο Σύστημα Πληροφόρησης για την Εσωτερική Αγορά εντός 30 ημερολογιακών ημερών. Επιπλέον, στην περίπτωση απόφασης άρνησης που επιβάλλει απαγόρευση επ’ αόριστον ή απαγόρευση διάρκειας άνω των 10 ετών, το άρθρο 4 προβλέπει ότι οι πληροφορίες πρέπει να επανεξετάζονται περιοδικά και ότι η αρμόδια αρχή επιβεβαιώνει ότι η απόφαση άρνησης εξακολουθεί να ισχύει ή επικαιροποιεί τις σχετικές πληροφορίες. 
            
            
               Το άρθρο 5 της κατ’ εξουσιοδότηση πράξης ορίζει τη χρονική περίοδο κατά την οποία οι πληροφορίες θα πρέπει να παραμείνουν στο Σύστημα Πληροφόρησης για την Εσωτερική Αγορά. Το άρθρο 5 διασφαλίζει ότι, σε κάθε δεδομένη χρονική στιγμή, το Σύστημα Πληροφόρησης για την Εσωτερική Αγορά θα περιέχει πληροφορίες σχετικά με τυχόν αποφάσεις άρνησης που έχουν ληφθεί ή εφαρμοστεί κατά τη διάρκεια των προηγούμενων 10 ετών, υπό την προϋπόθεση ότι η απόφαση άρνησης εκδόθηκε μετά την έναρξη εφαρμογής της κατ’ εξουσιοδότηση πράξης και, στην περίπτωση απαγόρευσης επ’ αόριστον ή απαγόρευσης διάρκειας άνω των 10 ετών, υπό την προϋπόθεση ότι οι αρμόδιες αρχές έχουν συμμορφωθεί με τις υποχρεώσεις περιοδικής επανεξέτασης που προβλέπονται στο άρθρο 4. Η 10ετής διάρκεια προτείνεται με βάση τις διαφορετικές πρακτικές μεταξύ των κρατών μελών ως προς τη διατήρηση των πληροφοριών σχετικά με τις αρνήσεις χορήγησης αδειών στα εθνικά τους συστήματα. Επιπλέον, μια περίοδος 10 ετών είναι επαρκής για να παρέχει ένα χρήσιμο και αποτελεσματικό εργαλείο στα κράτη μέλη όταν διενεργούν ελέγχους ιστορικού για μεμονωμένα άτομα όσον αφορά τους δυνητικούς κινδύνους ασφαλείας ή αξιοπιστίας που σχετίζονται με την κατοχή πυροβόλου όπλου. 
            
            
               Το άρθρο 6 της κατ’ εξουσιοδότηση πράξης θεσπίζει ρήτρα επανεξέτασης, η οποία απαιτεί από την Επιτροπή να επανεξετάσει την κατ’ εξουσιοδότηση πράξη εντός δύο ετών από την έναρξη εφαρμογής της.  Το άρθρο αυτό θα καταστήσει δυνατό στην Επιτροπή να αξιολογήσει στην πράξη την προστιθέμενη αξία της κατ’ εξουσιοδότηση πράξης ως μηχανισμού που βοηθά τα κράτη μέλη να αποκτήσουν περισσότερες πληροφορίες σχετικά με τους κινδύνους που ενέχουν τα πρόσωπα που υποβάλλουν αίτηση χορήγησης άδειας για πυροβόλα όπλα. Τα κράτη μέλη θα είναι επίσης σε θέση να παρέχουν τεκμηριωμένη πληροφόρηση σχετικά με τον δυνητικό διοικητικό φόρτο που δημιουργείται από ορισμένες διατάξεις. 
            
            
               Δυνάμει του άρθρου 7, η κατ’ εξουσιοδότηση πράξη θα αρχίσει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Ωστόσο, θα αρχίσει να εφαρμόζεται μόνο έξι μήνες μετά την ημερομηνία δημοσίευσης, ώστε να δοθεί επαρκής χρόνος στα κράτη μέλη να θέσουν σε εφαρμογή τις αναγκαίες διαδικασίες. 
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 21.5.2021
            
            
               για τον καθορισμό των λεπτομερών ρυθμίσεων δυνάμει της οδηγίας (ΕΕ) 2021/555 του Ευρωπαϊκού Κοινοβουλίου και του Συμβουλίου για τη συστηματική ανταλλαγή, με ηλεκτρονικά μέσα, πληροφοριών σχετικά με την άρνηση χορήγησης αδειών για την απόκτηση ή την κατοχή ορισμένων πυροβόλων όπλων
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία (ΕΕ) 2021/555 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, σχετικά με τον έλεγχο της απόκτησης και της κατοχής όπλων
                  8
               , και ιδίως το άρθρο 18 παράγραφος 5 δεύτερο εδάφιο,
            
            
               Εκτιμώντας τα ακόλουθα:
            
            
               (1)Τα άρθρα 9 και 10 της οδηγίας (ΕΕ) 2021/555 προβλέπουν τη χορήγηση αδειών για την απόκτηση ή την κατοχή πυροβόλων όπλων που κατατάσσονται στην κατηγορία Α ή στην κατηγορία Β, συμπεριλαμβανομένων των αδειών που χορηγούνται με την επιβεβαίωση, την ανανέωση ή την παράταση ισχύουσας άδειας. Το κεφάλαιο 2 της εν λόγω οδηγίας προβλέπει επίσης την περιοδική επανεξέταση και την ανάκληση των εν λόγω αδειών.
            
            
               (2)Το άρθρο 18 παράγραφος 4 της οδηγίας (ΕΕ) 2021/555 απαιτεί από τις αρμόδιες αρχές των κρατών μελών να ανταλλάσσουν πληροφορίες σχετικά με την άρνηση χορήγησης αδειών, όπως ορίζεται στα άρθρα 9 και 10 της εν λόγω οδηγίας, για λόγους ασφαλείας ή που συνδέονται με την αξιοπιστία του συγκεκριμένου προσώπου. Δεδομένου ότι η οδηγία (ΕΕ) 2021/555 δεν παρέχει ορισμούς των εννοιών των λόγων ασφαλείας ή της αξιοπιστίας του συγκεκριμένου προσώπου, κατά την ερμηνεία των εν λόγω εννοιών τα κράτη μέλη θα πρέπει να λαμβάνουν υπόψη τους στόχους της οδηγίας (ΕΕ) 2021/555 και ιδίως το άρθρο 6 παράγραφος 1 στοιχείο β).
            
            
               (3)Η υποχρέωση του άρθρου 18 παράγραφος 4 της οδηγίας (ΕΕ) 2021/555 όσον αφορά την άρνηση χορήγησης αδειών νοείται ότι καλύπτει κάθε διοικητική ή δικαστική απόφαση που λαμβάνεται από δημόσια αρχή κράτους μέλους και έχει ως αντικείμενο ή αποτέλεσμα να απαγορεύσει σε ένα πρόσωπο να αποκτήσει ή να κατέχει πυροβόλο όπλο το οποίο εμπίπτει στο πεδίο εφαρμογής του άρθρου 9 ή του άρθρου 10 της εν λόγω οδηγίας, ανεξάρτητα από το αν η απόφαση λαμβάνεται κατόπιν υποβολής αίτησης για χορήγηση άδειας, αν αφορά συγκεκριμένα πυροβόλα όπλα και αν λαμβάνεται δυνάμει των εξουσιών που πηγάζουν ειδικά από την εν λόγω οδηγία. Για παράδειγμα, η υποχρέωση καλύπτει γενική απαγόρευση της απόκτησης ή της κατοχής πυροβόλων όπλων από συγκεκριμένο πρόσωπο, ανεξάρτητα από το αν το εν λόγω πρόσωπο είχε προηγουμένως υποβάλει αίτηση για χορήγηση άδειας. Καλύπτει επίσης κάθε διοικητική ή δικαστική απόφαση ανάκλησης ισχύουσας άδειας ή άρνησης επιβεβαίωσης, ανανέωσης ή παράτασης ισχύουσας άδειας. Το άρθρο 18 παράγραφος 4 της οδηγίας (ΕΕ) 2021/555 απαιτεί από τις αρμόδιες αρχές να ανταλλάσσουν πληροφορίες για όλα αυτά τα είδη αποφάσεων, υπό την προϋπόθεση ότι η απόφαση είχε ληφθεί είτε για λόγους ασφαλείας είτε για λόγους αξιοπιστίας του συγκεκριμένου προσώπου.
            
            
               (4)Το άρθρο 18 παράγραφος 5 της οδηγίας (ΕΕ) 2021/555 απαιτεί από την Επιτροπή να δημιουργήσει ένα σύστημα για την ανταλλαγή των πληροφοριών που αναφέρονται στο εν λόγω άρθρο. Ως εκ τούτου, θα πρέπει να συμπεριληφθεί ένα σύστημα για την ανταλλαγή των πληροφοριών που αναφέρονται στην παράγραφο 4 του εν λόγω άρθρου σχετικά με τις αρνήσεις χορήγησης αδειών.
            
            
               (5)Οι διατάξεις διοικητικής συνεργασίας του άρθρου 18 της οδηγίας (ΕΕ) 2021/555 σχετικά με τη μεταφορά πυροβόλων όπλων από ένα κράτος μέλος σε άλλο αποτελούν αντικείμενο πιλοτικού έργου σύμφωνα με το άρθρο 4 του κανονισμού (ΕΕ) αριθ. 1024/2012 του Ευρωπαϊκού Κοινοβουλίου και του Συμβουλίου
                  9
               . Το Σύστημα Πληροφόρησης για την Εσωτερική Αγορά που θεσπίστηκε με τον εν λόγω κανονισμό θα μπορούσε επίσης να αποτελέσει αποτελεσματικό εργαλείο για την εφαρμογή της διάταξης περί διοικητικής συνεργασίας που προβλέπεται στο άρθρο 18 παράγραφος 4 της οδηγίας (ΕΕ) 2021/555 σχετικά με την άρνηση χορήγησης αδειών. Ως εκ τούτου, η εκτελεστική απόφαση C(2021) 3401 της Επιτροπής
                  10
                υπάγει την εν λόγω διάταξη σε πιλοτικό έργο, σύμφωνα με το άρθρο 4 του κανονισμού (ΕΕ) αριθ. 1024/2012. Για την προστασία των δεδομένων προσωπικού χαρακτήρα και των δικαιωμάτων των προσώπων για ιδιωτικότητα, η εν λόγω εκτελεστική απόφαση διευκρινίζει ότι το Σύστημα Πληροφόρησης για την Εσωτερική Αγορά θα επιτρέπει στις εθνικές αρχές να ελέγχουν μόνο αν οι πληροφορίες που αφορούν συγκεκριμένα πρόσωπα περιλαμβάνονται στο Σύστημα Πληροφόρησης για την Εσωτερική Αγορά, ενώ δεν θα τους επιτρέπει να πραγματοποιούν αναζητήσεις με βάση γενικότερα κριτήρια. Ο κανονισμός (ΕΕ) αριθ. 1024/2012 περιλαμβάνει επίσης ειδικές εγγυήσεις που διέπουν την πρόσβαση σε δεδομένα προσωπικού χαρακτήρα και την επεξεργασία τους στο Σύστημα Πληροφόρησης για την Εσωτερική Αγορά, για παράδειγμα τους κανόνες του άρθρου 9 παράγραφος 4 που επιτρέπουν την πρόσβαση μόνο για ενημερωτικούς σκοπούς. Επομένως, κρίνεται σκόπιμο, αφενός, να οριστεί το Σύστημα Πληροφόρησης για την Εσωτερική Αγορά ως το σύστημα που πρέπει να χρησιμοποιούν οι αρμόδιες αρχές των κρατών μελών για τους σκοπούς της ανταλλαγής πληροφοριών που αφορούν την άρνηση χορήγησης αδειών και, αφετέρου, να θεσπιστούν οι λεπτομερείς ρυθμίσεις για τις εν λόγω ανταλλαγές.
            
            
               (6)Προκειμένου να αποφευχθεί ο δυσανάλογος διοικητικός φόρτος για τα κράτη μέλη, οι λεπτομερείς ρυθμίσεις που προβλέπονται από τον παρόντα κανονισμό για την ανταλλαγή πληροφοριών μέσω του Συστήματος Πληροφόρησης για την Εσωτερική Αγορά θα πρέπει να ισχύουν μόνο για τις αποφάσεις άρνησης που λαμβάνονται από εθνικές διοικητικές ή δικαστικές αρχές από την ημερομηνία εφαρμογής του παρόντος κανονισμού. 
            
         
         
            
               (7)Προκειμένου να γίνονται σεβαστά τα δικαιώματα προστασίας των δεδομένων των ενδιαφερόμενων προσώπων, οι πληροφορίες που θα εισάγονται στο Σύστημα Πληροφόρησης για την Εσωτερική Αγορά από αρμόδια αρχή θα πρέπει να περιορίζονται στο ελάχιστο αναγκαίο ώστε να μπορούν οι αρμόδιες αρχές των άλλων κρατών μελών να επαληθεύουν αν ένα συγκεκριμένο πρόσωπο αποτελεί ή έχει αποτελέσει αποδέκτη απόφασης άρνησης για λόγους ασφαλείας ή που συνδέονται με την αξιοπιστία. Συνεπώς, οι πληροφορίες θα πρέπει να περιλαμβάνουν μόνο δεδομένα προσωπικού χαρακτήρα, όπως το όνομα του προσώπου, τον τόπο και τη χώρα γέννησής του και την ιθαγένειά του.
            
            
               (8)Ομοίως, για την προστασία των δεδομένων προσωπικού χαρακτήρα και των δικαιωμάτων των προσώπων για ιδιωτικότητα, οι πληροφορίες σχετικά με τους συγκεκριμένους λόγους για τους οποίους ελήφθη απόφαση άρνησης δεν θα πρέπει να καταγράφονται στο Σύστημα Πληροφόρησης για την Εσωτερική Αγορά. Συγκεκριμένα, πληροφορίες σχετικά με το ποινικό μητρώο ενός προσώπου ή την ιατρική ή ψυχολογική του κατάσταση δεν θα πρέπει να καταγράφονται στο Σύστημα Πληροφόρησης για την Εσωτερική Αγορά. Όταν μια αρμόδια αρχή κράτους μέλους χρειάζεται περισσότερες πληροφορίες σχετικά με τους λόγους μιας απόφασης άρνησης που έχει ληφθεί σε άλλο κράτος μέλος, η εν λόγω αρμόδια αρχή θα έχει τη δυνατότητα να επικοινωνήσει με την αρμόδια αρχή του άλλου κράτους μέλους εκτός του Συστήματος Πληροφόρησης για την Εσωτερική Αγορά, χρησιμοποιώντας τα κατάλληλα μέσα επικοινωνίας και σύμφωνα με τη σχετική νομοθεσία για την προστασία των δεδομένων. Για τον σκοπό αυτό, κατά την καταγραφή απόφασης άρνησης στο Σύστημα Πληροφόρησης για την Εσωτερική Αγορά, τα κράτη μέλη θα πρέπει να αναφέρουν το όνομα και τα στοιχεία επικοινωνίας της διοικητικής ή δικαστικής αρχής που εξέδωσε την απόφαση άρνησης και, εάν αρμόδια είναι άλλη αρχή, το όνομα και τα στοιχεία επικοινωνίας της αρχής στην οποία μπορούν να απευθυνθούν οι αρμόδιες αρχές άλλων κρατών μελών για να ζητήσουν περαιτέρω πληροφορίες σχετικά με την απόφαση άρνησης.
            
            
               (9)Οι αρνήσεις θα πρέπει να καταγράφονται στο Σύστημα Πληροφόρησης για την Εσωτερική Αγορά, ακόμη και αν μπορούν να αποτελέσουν αντικείμενο διοικητικών ή δικαστικών ένδικων μέσων. Εάν μια απόφαση άρνησης ακυρωθεί ή άλλως κριθεί ανίσχυρη μετά την καταχώριση σχετικών με αυτή πληροφοριών στο Σύστημα Πληροφόρησης για την Εσωτερική Αγορά, η αρμόδια αρχή θα πρέπει να υποχρεούται να διαγράψει την καταχώριση που αφορά την εν λόγω άρνηση το αργότερο 30 ημερολογιακές ημέρες αφότου η απόφαση άρνησης ακυρωθεί ή άλλως κριθεί ανίσχυρη. 
            
            
               (10)Για να διασφαλίζεται ότι οι πληροφορίες που περιέχονται στο Σύστημα Πληροφόρησης για την Εσωτερική Αγορά παραμένουν ακριβείς και πλήρεις, τα κράτη μέλη θα πρέπει να υποχρεούνται να επικαιροποιούν τις καταχωρίσεις τους κάθε φορά που πραγματοποιείται σχετική αλλαγή. Για παράδειγμα, αν η διάρκεια μιας απαγόρευσης 5 ετών μειωθεί μεταγενέστερα σε 3 έτη, το κράτος μέλος θα πρέπει να επικαιροποιήσει την καταχώριση, ώστε να καταγραφεί η νέα ημερομηνία λήξης της απαγόρευσης. Όσον αφορά τις απαγορεύσεις με διάρκεια μεγαλύτερη των 10 ετών, συμπεριλαμβανομένων των επ’ αόριστον απαγορεύσεων, τα κράτη μέλη θα πρέπει επίσης να υποχρεούνται να επανεξετάζουν την καταχώριση τουλάχιστον μία φορά κάθε 10 έτη και να επιβεβαιώνουν ότι εξακολουθεί να ισχύει (ή να την επικαιροποιούν αναλόγως). 
            
            
               (11)Είναι αναγκαίο να καθοριστεί η χρονική περίοδος κατά την οποία τα κράτη μέλη πρέπει να έχουν πρόσβαση στο Σύστημα Πληροφόρησης για την Εσωτερική Αγορά στις πληροφορίες που αφορούν μια συγκεκριμένη άρνηση. Η εν λόγω περίοδος πρέπει να επιτυγχάνει ισορροπία μεταξύ, αφενός, της ανάγκης να καταστεί το σύστημα ανταλλαγής πληροφοριών όσο δυνατόν πιο αποτελεσματικό και χρήσιμο για τα κράτη μέλη και, αφετέρου, της ανάγκης προστασίας των δεδομένων προσωπικού χαρακτήρα και της ιδιωτικότητας των προσώπων. Η άρνηση θα μπορούσε να είναι μια απλή, με στιγμιαία αποτελέσματα, απόφαση απόρριψης της αίτησης για χορήγηση άδειας, με δυνατότητα εκ νέου υποβολής αίτησης για χορήγηση άδειας ανά πάσα στιγμή στο μέλλον, ή θα μπορούσε να είναι μια απόφαση με διαρκή αποτελέσματα, όπως απορριπτική απόφαση που έχει ως άμεσο ή έμμεσο αποτέλεσμα τον αποκλεισμό του αιτούντος από την εκ νέου υποβολή αίτησης για χορήγηση άδειας για συγκεκριμένο χρονικό διάστημα, ή μια απόφαση που απαγορεύει σε πρόσωπο να κατέχει πυροβόλα όπλα για ορισμένο χρόνο ή επ’ αόριστον. Λαμβανομένων υπόψη των πρακτικών που εφαρμόζονται επί του παρόντος στα κράτη μέλη για τα διάφορα είδη άρνησης που θα μπορούσαν να προκύψουν, είναι σκόπιμο να προβλεφθεί στον παρόντα κανονισμό ότι οι πληροφορίες σχετικά με απόφαση άρνησης θα παραμένουν προσβάσιμες στο Σύστημα Πληροφόρησης για την Εσωτερική Αγορά για περίοδο 10 ετών μετά την απόφαση άρνησης, στην περίπτωση απλών, με στιγμιαία αποτελέσματα, αποφάσεων, ή για περίοδο 10 ετών μετά τη λήξη ισχύος της απόφασης άρνησης, στην περίπτωση αποφάσεων με διαρκή αποτελέσματα. 
            
            
               (12)Η Επιτροπή θα πρέπει να επανεξετάσει τον παρόντα κανονισμό εντός δύο ετών από την ημερομηνία εφαρμογής του, προκειμένου να ληφθούν υπόψη πιθανά ζητήματα εφαρμογής που θα μπορούσαν να εγείρουν τα κράτη μέλη.
            
            
               (13)Η εφαρμογή του παρόντος κανονισμού θα πρέπει να μετατεθεί χρονικά, ώστε να δοθεί στα κράτη μέλη επαρκής χρόνος για να θέσουν σε εφαρμογή τις αναγκαίες διαδικασίες, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Πεδίο εφαρμογής
            
            
               Ο παρών κανονισμός εφαρμόζεται στην ανταλλαγή, μέσω του συστήματος που αναφέρεται στο άρθρο 18 παράγραφος 5 της οδηγίας (ΕΕ) 2021/555, πληροφοριών σχετικά με τις αρνήσεις χορήγησης αδειών, όπως προβλέπεται στα άρθρα 9 και 10 της εν λόγω οδηγίας, για λόγους ασφαλείας ή που συνδέονται με την αξιοπιστία του συγκεκριμένου προσώπου. 
            
            
               Η άρνηση εμπίπτει στο πεδίο εφαρμογής του παρόντος κανονισμού μόνον εάν η διοικητική ή δικαστική απόφαση βάσει της οποίας το ενδιαφερόμενο πρόσωπο απαγορεύεται να αποκτήσει ή να κατέχει τα σχετικά πυροβόλα όπλα (που αναφέρεται στον παρόντα κανονισμό ως «απόφαση άρνησης») ελήφθη την ή μετά την ημερομηνία εφαρμογής του παρόντος κανονισμού. 
            
            
               Άρθρο 2
            
            
               Το ηλεκτρονικό σύστημα ανταλλαγής
            
            
               Για τους σκοπούς της ανταλλαγής πληροφοριών στην οποία εφαρμόζεται ο παρών κανονισμός, το σύστημα που αναφέρεται στο άρθρο 18 παράγραφος 5 της οδηγίας (ΕΕ) 2021/555 είναι το Σύστημα Πληροφόρησης για την Εσωτερική Αγορά, όπως προβλέπεται στην εκτελεστική απόφαση C(2021) 3401.
            
            
               Άρθρο 3
            
            
               Πληροφορίες που ανταλλάσσονται
            
            
               1.Οι πληροφορίες που πρέπει να ανταλλάσσονται σύμφωνα με το άρθρο 18 παράγραφος 4 της οδηγίας (ΕΕ) 2021/555 όσον αφορά την άρνηση χορήγησης άδειας όπως προβλέπεται στο άρθρο 9 ή στο άρθρο 10 της εν λόγω οδηγίας για λόγους ασφαλείας ή που συνδέονται με την αξιοπιστία του συγκεκριμένου προσώπου περιλαμβάνουν τα ακόλουθα: 
            
            
               α)το ονοματεπώνυμο του ενδιαφερόμενου προσώπου· 
            
            
               β)την ημερομηνία γέννησης του προσώπου αυτού· 
            
         
         
            
               γ)τον τόπο και τη χώρα γέννησης του προσώπου αυτού·
            
            
               δ)την ιθαγένεια του προσώπου αυτού· 
            
            
               ε)την ημερομηνία έκδοσης της απόφασης άρνησης· 
            
            
               στ)τον εθνικό αριθμό αναφοράς ή άλλο μοναδικό αναγνωριστικό της απόφασης άρνησης, εάν έχει χορηγηθεί τέτοιος αριθμός ή αναγνωριστικό για την απόφαση άρνησης στο κράτος μέλος στο οποίο εκδόθηκε·
            
            
               ζ)το όνομα και τα στοιχεία επικοινωνίας της διοικητικής ή δικαστικής αρχής που εξέδωσε την απόφαση άρνησης και, εάν αρμόδια είναι άλλη αρχή, το όνομα και τα στοιχεία επικοινωνίας της αρχής προς την οποία πρέπει να απευθύνονται τα αιτήματα παροχής περαιτέρω πληροφοριών σχετικά με την άρνηση·
            
            
               η)σε ποια από τις παρακάτω τρεις κατηγορίες ανήκει η απόφαση άρνησης:
            
            
               i)
                     αποφάσεις άρνησης με τις οποίες απαγορεύεται σε ένα πρόσωπο η απόκτηση ή η κατοχή πυροβόλου όπλου επ’ αόριστον, χωρίς καθορισμένη ημερομηνία λήξης·· 
            
            
               ii)
                     αποφάσεις άρνησης με τις οποίες απαγορεύεται σε ένα πρόσωπο η απόκτηση ή η κατοχή πυροβόλου όπλου για ορισμένο χρονικό διάστημα, με καθορισμένη ημερομηνία λήξης (συμπεριλαμβανομένων των αποφάσεων απόρριψης αίτησης για χορήγηση άδειας οι οποίες έχουν ως αποτέλεσμα να απαγορευτεί στον ενδιαφερόμενο να ζητήσει εκ νέου άδεια για ορισμένο χρονικό διάστημα, με καθορισμένη ημερομηνία λήξης)· 
            
            
               iii)
                     αποφάσεις άρνησης που δεν εμπίπτουν στο σημείο i) ούτε στο σημείο ii)· 
            
            
               θ)εάν η απόφαση άρνησης εμπίπτει στο στοιχείο η) σημείο ii), την εν λόγω καθορισμένη ημερομηνία λήξης·
            
            
               ι)σε ποια από τις παρακάτω τρεις κατηγορίες ανήκει η απόφαση άρνησης:
            
            
               i)
                     αποφάσεις άρνησης που ελήφθησαν κατόπιν αίτησης για χορήγηση άδειας, όπως προβλέπεται στο άρθρο 9 ή στο άρθρο 10 της οδηγίας (ΕΕ) 2021/555, ή κατόπιν αιτήματος για την επιβεβαίωση, ανανέωση ή παράταση της άδειας αυτής·
            
            
               ii)
                     αποφάσεις άρνησης για την ανάκληση άδειας η οποία χορηγήθηκε, επιβεβαιώθηκε, ανανεώθηκε ή παρατάθηκε βάσει του άρθρου 9 ή του άρθρου 10 της οδηγίας (ΕΕ) 2021/555·
            
            
               iii)
                     αποφάσεις άρνησης που δεν εμπίπτουν ούτε στο σημείο i) ούτε στο σημείο ii). 
            
            
               2.Πέρα από τις πληροφορίες που αναφέρονται στην παράγραφο 1 στοιχεία α) έως δ), τα κράτη μέλη μπορούν να επιλέξουν να παράσχουν περαιτέρω στοιχεία ταυτοποίησης του συγκεκριμένου προσώπου, όπως φορολογικό κωδικό, αριθμό διαβατηρίου ή ταυτότητας, εφόσον αυτά είναι αναγκαία για την ορθή ταυτοποίηση του εν λόγω προσώπου.
            
            
               3.Οι πληροφορίες που αναφέρονται στην παράγραφο 1 και, κατά περίπτωση, τα περαιτέρω στοιχεία που αναφέρονται στην παράγραφο 2 καταχωρίζονται στο Σύστημα Πληροφόρησης για την Εσωτερική Αγορά εντός 30 ημερολογιακών ημερών από την ημερομηνία κατά την οποία ελήφθη η απόφαση άρνησης και είναι αμέσως προσβάσιμες από τις αρμόδιες αρχές όλων των κρατών μελών. 
            
            
               Άρθρο 4
            
            
               Υποχρεώσεις σχετικά με τη διαγραφή, την επικαιροποίηση και την επανεξέταση των πληροφοριών 
            
            
               1.Σε περίπτωση που απόφαση άρνησης ακυρωθεί ή άλλως κριθεί ανίσχυρη μετά την καταχώριση σχετικών με αυτή πληροφοριών στο Σύστημα Πληροφόρησης για την Εσωτερική Αγορά, η αρμόδια αρχή διαγράφει την καταχώριση από το Σύστημα Πληροφόρησης για την Εσωτερική Αγορά εντός 30 ημερολογιακών ημερών αφότου η απόφαση ακυρώθηκε ή κρίθηκε ανίσχυρη. 
            
            
               2.Όταν, υπό περιστάσεις άλλες από εκείνες που αναφέρονται στην παράγραφο 1, οι πληροφορίες που έχουν καταχωριστεί στο Σύστημα Πληροφόρησης για την Εσωτερική Αγορά σχετικά με απόφαση άρνησης παύουν να είναι ακριβείς και πλήρεις για οποιονδήποτε λόγο, μεταξύ άλλων ως αποτέλεσμα της μεταγενέστερης ανάκλησης ή τροποποίησης της απόφασης άρνησης, η αρμόδια αρχή επικαιροποιεί τις πληροφορίες στο Σύστημα Πληροφόρησης για την Εσωτερική Αγορά σχετικά με την εν λόγω άρνηση εντός 30 ημερολογιακών ημερών από την ημερομηνία κατά την οποία οι πληροφορίες έπαψαν να είναι ακριβείς ή πλήρεις. Σε περίπτωση ανάκλησης της απόφασης άρνησης, η ημερομηνία από την οποία παράγει αποτελέσματα η ανάκληση («ημερομηνία ανάκλησης») προστίθεται στην καταχώριση στο Σύστημα Πληροφόρησης για την Εσωτερική Αγορά. 
            
         
         
            
               3.Σε περίπτωση καταχώρισης στο Σύστημα Πληροφόρησης για την Εσωτερική Αγορά για απόφαση άρνησης που εμπίπτει στο άρθρο 3 παράγραφος 1 στοιχείο η) σημείο i), η αρμόδια αρχή επανεξετάζει την καταχώριση τουλάχιστον μία φορά κάθε 10 έτη από την ημερομηνία κατά την οποία ελήφθη η απόφαση άρνησης και επικαιροποιεί την καταχώριση, αμέσως έπειτα από κάθε επανεξέταση, για να επιβεβαιώσει ότι η απόφαση άρνησης εξακολουθεί να ισχύει ή, εάν η απόφαση έχει ανακληθεί, για να καταγράψει την ημερομηνία ανάκλησης σύμφωνα με την παράγραφο 2. 
            
            
               4.Σε περίπτωση απόφασης άρνησης που εμπίπτει στο άρθρο 3 παράγραφος 1 στοιχείο η) σημείο ii) με καθορισμένη ημερομηνία λήξης η οποία απέχει περισσότερο από 10 έτη από την ημερομηνία κατά την οποία ελήφθη η απόφαση άρνησης, η αρμόδια αρχή επανεξετάζει την καταχώριση τουλάχιστον μία φορά κάθε 10 έτη από την ημερομηνία κατά την οποία ελήφθη η απόφαση άρνησης, έως την ημερομηνία που έχει καταγραφεί στο Σύστημα Πληροφόρησης για την Εσωτερική Αγορά ως καθορισμένη ημερομηνία λήξης, και επικαιροποιεί την καταχώριση, αμέσως έπειτα από κάθε επανεξέταση, για να επιβεβαιώσει ότι η απόφαση άρνησης εξακολουθεί να ισχύει ή, εάν η απόφαση έχει ανακληθεί, για να προσθέσει την ημερομηνία ανάκλησης σύμφωνα με την παράγραφο 2.
            
            
               5.Σε περίπτωση ανάκλησης απόφασης άρνησης, η υποχρέωση της παραγράφου 3 ή, κατά περίπτωση, της παραγράφου 4 παύει να ισχύει για την καταχώριση μόλις αυτή επικαιροποιηθεί με την προσθήκη της ημερομηνίας ανάκλησης σύμφωνα με την παράγραφο 2.
            
            
               Άρθρο 5
            
            
               Περίοδος κατά την οποία οι πληροφορίες παραμένουν προσβάσιμες στο Σύστημα Πληροφόρησης για την Εσωτερική Αγορά 
            
            
               1.Οι πληροφορίες που ανταλλάσσονται μέσω του Συστήματος Πληροφόρησης για την Εσωτερική Αγορά σύμφωνα με τον παρόντα κανονισμό παραμένουν διαθέσιμες στο Σύστημα Πληροφόρησης για την Εσωτερική Αγορά για 10 έτη μετά την τελευταία από τις ακόλουθες ημερομηνίες, εφόσον ισχύουν για την εν λόγω απόφαση άρνησης και αφού ληφθούν υπόψη τυχόν επικαιροποιήσεις που πραγματοποιήθηκαν σύμφωνα με το άρθρο 4:
            
            
               α)την ημερομηνία που έχει καταγραφεί στο Σύστημα Πληροφόρησης για την Εσωτερική Αγορά ως ημερομηνία έκδοσης της απόφασης άρνησης·
            
            
               β)την ημερομηνία που έχει καταγραφεί στο Σύστημα Πληροφόρησης για την Εσωτερική Αγορά ως ημερομηνία τελευταίας επικαιροποίησης της καταχώρισης για να επιβεβαιωθεί ότι η απόφαση άρνησης εξακολουθεί να ισχύει·
            
            
               γ)την ημερομηνία που έχει καταγραφεί στο Σύστημα Πληροφόρησης για την Εσωτερική Αγορά ως καθορισμένη ημερομηνία λήξης της απόφασης άρνησης.
            
            
               Ωστόσο, σε περίπτωση καταχώρισης στο Σύστημα Πληροφόρησης για την Εσωτερική Αγορά που υπόκειται στην υποχρέωση του άρθρου 4 παράγραφος 4, εάν η αρμόδια αρχή δεν συμμορφωθεί με την εν λόγω υποχρέωση, η καταχώριση παύει να είναι προσβάσιμη στο Σύστημα Πληροφόρησης για την Εσωτερική Αγορά κατά τη λήξη της προθεσμίας που ορίζει το εν λόγω άρθρο για τη συμμόρφωση με την εν λόγω υποχρέωση.
            
            
               2.Κατά παρέκκλιση από την παράγραφο 1, για οποιαδήποτε απόφαση άρνησης για την οποία μια ημερομηνία έχει καταγραφεί στο Σύστημα Πληροφόρησης για την Εσωτερική Αγορά ως ημερομηνία από την οποία παράγει αποτελέσματα η ανάκληση της απόφασης, η καταχώριση παύει να είναι προσβάσιμη στο Σύστημα Πληροφόρησης για την Εσωτερική Αγορά κατά τη λήξη της περιόδου των 10 ετών από την ημερομηνία που έχει καταγραφεί στο Σύστημα Πληροφόρησης για την Εσωτερική Αγορά ως ημερομηνία ανάκλησης. 
            
            
               Άρθρο 6
            
            
               Η Επιτροπή θα επανεξετάσει τον παρόντα κανονισμό εντός δύο ετών από την ημερομηνία εφαρμογής του.
            
            
               Άρθρο 7
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 31η Ιανουαρίου 2022.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 21.5.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Οδηγία 91/477/ΕΟΚ, της 18ης Ιουνίου 1991, σχετικά με τον έλεγχο της απόκτησης και της κατοχής όπλων (ΕΕ L 256 της 13.9.1991, σ. 51).
               
               
                  
                     (2)
                  
                        Με την οδηγία (ΕΕ) 2017/853 του Ευρωπαϊκού Κοινοβουλίου και του Συμβουλίου, της 17ης Μαΐου 2017 (ΕΕ L 137 της 24.5.2017, σ. 22).
               
               
                  
                     (3)
                  
                        Οδηγία (ΕΕ) 2021/555 του Ευρωπαϊκού Κοινοβουλίου και του Συμβουλίου, της 24ης Μαρτίου 2021 (ΕΕ L 115 της 6.4.2021, σ. 1). 
               
               
                  
                     (4)
                  
                        Κανονισμός (ΕΕ) αριθ. 1024/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τη διοικητική συνεργασία μέσω του Συστήματος Πληροφόρησης για την Εσωτερική Αγορά και την κατάργηση της απόφασης 2008/49/ΕΚ της Επιτροπής (ΕΕ L 316 της 14.11.2012, σ. 1).
               
               
                  
                     (5)
                  
                        Εκτελεστική απόφαση C(2021) 3401 της Επιτροπής σχετικά με πιλοτικό έργο για την εφαρμογή ορισμένων διατάξεων διοικητικής συνεργασίας σχετικά με την άρνηση χορήγησης αδειών, που καθορίζονται στην οδηγία (ΕΕ) 2021/555 του Ευρωπαϊκού Κοινοβουλίου και του Συμβουλίου, μέσω του Συστήματος Πληροφόρησης για την Εσωτερική Αγορά.
               
               
                  
                     (6)
                  
                        ΕΕ L 116 της 3.5.2019, σ. 1. Κατ’ αναλογία με ό,τι προτείνεται στο πλαίσιο της παρούσας κατ’ εξουσιοδότηση πράξης, παράλληλα με τον κατ’ εξουσιοδότηση κανονισμό (ΕΕ) 2019/686 της Επιτροπής εκδόθηκε εκτελεστική απόφαση σχετικά με τη χρήση του Συστήματος Πληροφόρησης για την Εσωτερική Αγορά ως πιλοτικού έργου, και συγκεκριμένα η εκτελεστική απόφαση (ΕΕ) 2019/689 της Επιτροπής, της 16ης Ιανουαρίου 2019, σχετικά με πιλοτικό έργο για την εφαρμογή ορισμένων διατάξεων διοικητικής συνεργασίας που καθορίζονται στην οδηγία 91/477/ΕΟΚ του Συμβουλίου, μέσω του Συστήματος Πληροφόρησης για την Εσωτερική Αγορά.
               
               
                  
                     (7)
                  
                        Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (ΕΕ L 119 της 4.5.2016, σ. 1).
               
               
                  
                     (8)
                  
                        ΕΕ L 115 της 6.4.2021, σ. 1.
               
               
                  
                     (9)
                  
                        Κανονισμός (ΕΕ) αριθ. 1024/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τη διοικητική συνεργασία μέσω του Συστήματος Πληροφόρησης για την Εσωτερική Αγορά και την κατάργηση της απόφασης 2008/49/ΕΚ της Επιτροπής (ΕΕ L 316 της 14.11.2012, σ. 1).
               
               
                  
                     (10)
                  
                        Εκτελεστική απόφαση C(2021) 3401 της Επιτροπής σχετικά με πιλοτικό έργο για την εφαρμογή ορισμένων διατάξεων διοικητικής συνεργασίας σχετικά με την άρνηση χορήγησης αδειών, που καθορίζονται στην οδηγία (ΕΕ) 2021/555, μέσω του Συστήματος Πληροφόρησης για την Εσωτερική Αγορά.